A’asramat/Natoni
Penyambutan Wakil Gubernur NTT, Presiden Direktur ASTRA Internasional, pejabat lainnya dalam rangka kegiatan ASTRA Bidang Pendidikan
Retraen – Amarasi Selatan – Kab. Kupang
09 September 2017
Hai mbaiseun ma mronaen meu Sonaf Tetus In Uisn am In Tuan am ne,
RO TUAN
Meu Provinsi Nusa Tenggara Timur ma Kabupaten Kupang in uisn am in tuan am ne,
RO TUAN
Meu Presiden ASTRA aam kefi – ain kefi mne,
RO KEFI
Meu a’naet ahinet ma amanoet anbi rasi skoor am ne,
RO SKOOR
Ka ntaa’-taa’ ate hit arkit ta’euk ma tateef am ne,
TATEEF
Mes natuin manekat mahoet na’ko Uisneno Sonaf Tetus in Uisn am In Tuan am ne,
RO TUAN
Sonaf tetus In Uisn am In Tuan anpiir ma nbetis naan ki nmanu-‘naak meup arekot ma re’ot areokt am ne,
AREKOT
Es naan ate In nreek haefan ki mi’ko kot arekot ma namo arekot am ne,
AREKOT
He mi’be’en ma mi’haba’ koro manu teunraen, buraen am ne,
BURAEN
Meik rais amasat ma a’an amasat am ne,
AMASAT
He mait je njair meup arekot ma banit arekot am ne,
AREKOT
He mturun ma mbaab, mfiit ma mi’aiti’ koro-manu teunraen buraen am ne,
BURAEN
He nbi neon amunit amnemat nateut ma ntuna’ teunraen buraen am ne,
BURAEN
Nneis-neis pah Indonesia mne,
INDONESIA.
Tabes ma haan buseet, tetus ma ao-minaf neu kit arkit am ne,
ARKIT
Hai miskau a’naet ma atukus ki arki he hit arkit atkoen ok teem, ma ttuun ok, tua.
Sraamt am hi mneen ai’ kah?
HAI MNEEN!
Sraamt am hi mneen ai’ kah?
HAI MNEEN!
Sraamt am hi mneen ai’ kah?
HAI MNEEN!
Burung garuda terbang tinggi,
Burung dara berlari menekur.
Siapa menduga didatangi garuda?
Semoga mengantar si dara terbang?